pythainlp/thaigov-v2-corpus-22032023 huggingface dataset:
วันพุธที่ 28 กันยายน 2565
รัฐบาลให้ความสำคัญสร้างโอกาสให้ผู้พิการ หนุนทุนวิจัย ผลิต “เท้าเทียมไดนามิกส์” คุณภาพสูง ต้นทุนต่ำนำเข้า 5 เท่า เตรียมเสนอให้คนไทยใช้ฟรี ผ่านสิทธิรักษาพยาบาลของรัฐ
รัฐบาลให้ความสำคัญสร้างโอกาสให้ผู้พิการ หนุนทุนวิจัย ผลิต “เท้าเทียมไดนามิกส์” คุณภาพสูง ต้นทุนต่ำนำเข้า 5 เท่า เตรียมเสนอให้คนไทยใช้ฟรี ผ่านสิทธิรักษาพยาบาลของรัฐ
วันที่ 28 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลเห็นความสำคัญในการสร้างโอกาสให้กับผู้พิการ ลดความเหลื่อมล้ำในสังคม ต้องการให้ผู้พิการทุกคนสามารถดำเนินชีวิตได้อย่างปกติ สามารถประกอบอาชีพเลี้ยงตนเองได้ ตลอดจนใช้ชีวิตในสังคมได้อย่างมั่นใจ สามารถนำศักยภาพมาเป็นกำลังสำคัญในการร่วมพัฒนาประเทศ
นางสาวรัชดา กล่าวว่า รัฐบาลโดย สำนักงานการวิจัยแห่งชาติ (วช.) กระทรวงการอุดมศึกษา วิทยาศาสตร์ วิจัยและนวัตกรรม ได้สนับสนุนทุนวิจัยได้ให้ทุนสนับสนุนแก่ผู้ช่วยศาสตราจารย์ ดร.ไพรัช ตั้งพรประเสริฐ และทีมวิจัย คณะวิศวกรรมศาสตร์ จุฬาลงกรณ์มหาวิทยาลัย ร่วมกับโรงเรียนกายอุปกรณ์สิรินธร คณะแพทยศาสตร์ศิริราชพยาบาล มหาวิทยาลัยมหิดล ในโครงการ “ก้าวใหม่ด้วยวิจัยและนวัตกรรม” ภายใต้โครงการเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก โดยผลิตเท้าเทียมไดนามิกส์นำไปมอบให้กับผู้พิการขาขาดตามโรงพยาบาลกว่า 13 แห่ง จำนวน 67 ขา เพื่อพัฒนาคุณภาพชีวิตของผู้พิการขาขาดให้ดีขึ้น และยังช่วยลดต้นทุนในการนำเข้าเท้าเทียมจากต่างประเทศที่มีราคาสูง
นางสาวรัชดา กล่าวต่อไปว่า เท้าเทียมไดนามิกส์ (Dynamic Foot) ถูกพัฒนาคุณภาพให้สูงขึ้น มีความยืดหยุ่นสามารถงอเท้าและเก็บพลังงานในเท้าเทียมได้ ทำให้มีแรงส่งขณะเดิน ตัวเท้าทำจากวัสดุคาร์บอนไฟเบอร์มีน้ำหนักเบาแข็งแรง ผู้พิการสวมใส่แล้วจะเดินในพื้นที่ขรุขระ ออกกำลังกาย และวิ่งเหยาะๆ ได้เหมือนคนปกติสำหรับผู้พิการขาขาดที่แข็งแรง โดยผู้พิการใช้ระยะเวลาในการปรับตัวประมาณ 2 สัปดาห์ ดีกว่าเท้าเทียม Sach Foot ที่ผู้พิการขาขาดคนไทย 39,647 คน หรือกว่า 95 % ใช้อยู่ ซึ่งมีน้ำหนักมากและไม่มีข้อเท้าทำให้เดินไม่ดี นอกจากนี้ เท้าเทียมไดนามิกส์ ยังมีคุณภาพเทียบเท่ากับต่างประเทศและมีต้นทุนการผลิตถูกกว่าการนำเข้าถึง 5 เท่า ปัจจุบัน ได้มีการนำไปผลิตเชิงพาณิชย์ เพื่อส่งออกไปยังกลุ่มประเทศอาเซียน และขณะนี้อยู่ระหว่างการเสนอเข้าอยู่ภายใต้สิทธิการรักษาของรัฐบาล อาทิ สำนักงานหลักประกันสุขภาพแห่งชาติ (สปสช.) กรมบัญชีกลาง สำนักงานประกันสังคม เพื่อให้ผู้พิการคนไทยสามารถเข้าถึงเท้าเทียมไดนามิกส์คุณภาพสูงได้ ถือเป็นการช่วยผู้พิการให้มีคุณภาพชีวิตที่ดีขึ้น
วันอาทิตย์ที่ 6 พฤศจิกายน 2565
​โฆษกรัฐบาลเผย ของที่ระลึกสำหรับผู้นำเขตเศรษฐกิจและคู่สมรส ในการประชุม APEC 2022
​โฆษกรัฐบาลเผย ของที่ระลึกสำหรับผู้นำเขตเศรษฐกิจและคู่สมรส ในการประชุม APEC 2022
วันนี้ 6 พ.ย. 65 นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เปิดเผยถึงของที่ระลึกสำหรับผู้นำและคู่สมรส และแขกพิเศษ ที่จะเข้าร่วมการประชุมผู้นำเขตเศรษฐกิจเอเปค 2022 ในช่วงที่ประเทศไทยเป็นเจ้าภาพจัดการประชุมฯ ซึ่งจะมี 7 ชิ้น ดังนี้
1. ภาพดุนโลหะ ขนาด 30 x 60 ซม. หนา 5 ซม. ผลิตจากโลหะรีไซเคิล สะท้อนถึงตัวอย่างที่เป็นรูปธรรมของ BCG ใช้เทคนิคดุนลายบนแผ่นโลหะรีไซเคิล โดยขึ้นเป็นรูปพระบรมมหาราชวัง มุมมองจากหอประชุมกองทัพเรือ ซึ่งเป็นสถานที่จัดงานเลี้ยงรับรองผู้นำเขตเศรษฐกิจเอเปคและคู่สมรส ประดับพื้นหลังด้วยตราสัญลักษณ์การเป็นเจ้าภาพเอเปคของไทย “ชะลอม” ที่จัดวางเป็นรูปทรงตราประจำยามของไทย ผลิตจากชุมชนคุณธรรมวัดศรีสุพรรณ (วัวลาย) จังหวัดเชียงใหม่
2. กล่องเครื่องประดับดุนโลหะ (สำหรับคู่สมรส) ขนาด 13 x 20 ซม. หนา 5 ซม. ใช้เทคนิคดุนลายบนแผ่นโลหะรีไซเคิล เป็นลวดลายด้วยตราสัญลักษณ์การเป็นเจ้าภาพเอเปคของไทย “ชะลอม” ที่จัดวางเป็นรูปทรงตราประจำยามของไทย ผลิตจากชุมชนคุณธรรมวัดศรีสุพรรณ (วัวลาย) จังหวัดเชียงใหม่ เช่นกัน
3. ผลิตภัณฑ์ผ้าไหมทอมือย้อมสีธรรมชาติจาก อ.ปักธงชัย จ.นครราชสีมา พิมพ์ลายตราสัญลักษณ์ชะลอม ประกอบด้วย เนคไท ผ้าคลุมไหล่ ผ้าเช็ดหน้า หน้ากากผ้า
ทั้งนี้ ของขวัญและของที่ระลึกทั้ง 3 รายการจะใช้บรรจุภัณฑ์ที่ผลิตจากไม้ยางพาราฆ่าเชื้อ ประดับตราสัญลักษณ์ APEC 2022 ด้านหน้าบรรจุภัณฑ์
ของขวัญที่ระลึกจากหน่วยงานของไทย
1. สมุดรายนามผู้ผลิตผ้าไหม และผู้ประกอบการทั่วประเทศฉบับพิเศษ โดยสำนักงานเสริมสร้างเอกลักษณ์ของชาติ สำนักงานปลัดสำนักนายกรัฐมนตรี
2. เหรียญกษาปณ์ที่ระลึกการประชุมฯ โดยกรมธนารักษ์
ของขวัญและของที่ระลึกจากสถาบันสิริกิติ์ มูลนิธิส่งเสริมศิลปาชีพ ในสมเด็จพระนางเจ้าสิริกิติ์ พระบรมราชินีนาถ จำนวน 2 รายการ ได้แก่
1. กรอบรูปถมเงิน ขนาด 5 x 7 นิ้ว พร้อมภาพพระราชทานของผู้นำเขตเศรษฐกิจเอเปค ในระหว่างการเข้าเฝ้าฯ
2. กล่องลิเภาเลี่ยมขอบเงิน ตกแต่งเงินลงยาสี
ซึ่งทั้ง 2 รายการนี้จะมอบให้ผู้นำเขตเศรษฐกิจ และแขกพิเศษของรัฐบาลในภายหลัง
“รัฐบาลใส่ใจทุกรายละเอียดในการจัดการประชุมฯ ซึ่งของขวัญของที่ระลึกผ่านชุดความคิดว่าจะต้องนำเสนอเอกลักษณ์ความเป็นไทย ทรงคุณค่า มีเรื่องราวที่สามารถนำเสนอได้ และสอดคล้องกับการอนุรักษ์สิ่งแวดล้อม คำนึงถึงโมเดลเศรษฐกิจ BCG ทั้งนี้เพื่อให้ผู้นำทุกเขตเศรษฐกิจที่จะเดินทางมาร่วมการประชุมประทับใจในรายละเอียดการเตรียมการต้อนรับของไทย” นายอนุชาฯ กล่าว
วันเสาร์ที่ 10 กันยายน 2565
ปลัด สธ. เปิดศูนย์หลอดเลือดหัวใจและสมอง จ.ชัยภูมิ ลดการส่งต่อและเสียชีวิต
ปลัดกระทรวงสาธารณสุข เปิดศูนย์โรคหลอดเลือดหัวใจและโรคหลอดเลือดสมอง ชัยภูมิ เซฟฮาร์ท (Chaiyaphum Heart and Brain Safe Heart Center) โดยความร่วมมือระหว่างโรงพยาบาลชัยภูมิ กับภาคเอกชน ช่วยให้ผู้ป่วยได้รับการรักษาใกล้บ้านลดการส่งต่อและลดอัตราการเสียชีวิต
วันนี้ (10 กันยายน 2565) ที่ โรงพยาบาลชัยภูมิ จังหวัดชัยภูมิ นายแพทย์เกียรติภูมิ วงศ์รจิต ปลัดกระทรวงสาธารณสุข เป็นประธานเปิดศูนย์โรคหลอดเลือดหัวใจและโรคหลอดเลือดสมอง ชัยภูมิ เซฟฮาร์ท (Chaiyaphum Heart and Brain Safe Heart Center) โดยมี นายไกรสร กองฉลาด ผู้ว่าราชการจังหวัดชัยภูมิ นายแพทย์วชิระ บถพิบูลย์ นายแพทย์สาธารณสุขจังหวัดชัยภูมิ นายแพทย์ณรงค์ศักดิ์ บำรุงถิ่น ผู้อำนวยการโรงพยาบาลชัยภูมิ และทีมแพทย์ผู้เชี่ยวชาญด้านโรคหลอดเลือดหัวใจและโรคหลอดเลือดสมอง ชัยภูมิ เซฟฮาร์ท (Chaiyaphum Heart and Brain Safe Heart Center) เข้าร่วมงาน
นายแพทย์เกียรติภูมิกล่าวว่า โรคหัวใจและโรคหลอดเลือดสมอง เป็นสาเหตุของการเสียชีวิตอันดับต้นๆ ของคนไทย ซึ่งหากป้องกันและรักษาอย่างทันท่วงที จะสามารถลดโอกาสการสูญเสียได้อย่างมาก โดยโรงพยาบาลชัยภูมิ ได้ร่วมมือกับ บริษัท เซฟฮาร์ท การแพทย์ กรุ๊ปส์ จำกัด เปิดศูนย์โรคหลอดเลือดหัวใจและโรคหลอดเลือดสมอง แบบครบวงจร เป็นศูนย์โรคหัวใจแห่งแรกของจังหวัดชัยภูมิ และเป็นศูนย์โรคหลอดเลือดสมองแห่งแรกในเขตสุขภาพที่ 9 ให้บริการตรวจวินิจฉัยด้วยเทคโนโลยีและอุปกรณ์ทางการแพทย์ที่ทันสมัย และรักษาด้วยการสวนหลอดเลือดหัวใจโดยทีมแพทย์ผู้เชี่ยวชาญตลอด 24 ชั่วโมง
“ขอชื่นชมทีมผู้บริหาร โรงพยาบาลชัยภูมิ ที่มุ่งมั่นพัฒนาการบริการทางการแพทย์ขั้นสูง ช่วยให้ผู้ป่วยในจังหวัดชัยภูมิและจังหวัดใกล้เคียงได้เข้าถึงบริการตรวจและรักษาโดยแพทย์ผู้เชี่ยวชาญเฉพาะทางใกล้บ้าน ลดการส่งต่อ ลดระยะเวลารอคอยการรักษา และลดอัตราการเสียชีวิตของผู้ป่วยโรคหัวใจและโรคหลอดเลือดสมองในพื้นที่และจังหวัดใกล้เคียงได้อย่างดี” นายแพทย์เกียรติภูมิกล่าว
ทั้งนี้ ศูนย์โรคหลอดเลือดหัวใจและโรคหลอดเลือดสมอง ชัยภูมิ เซฟฮาร์ท พร้อมเปิดให้บริการ วันที่ 1 พฤศจิกายน 2565 นี้ เป็นต้นไป ณ อาคารภูมิสวัสดิรักษ์ ชั้น 6 โรงพยาบาลชัยภูมิ ภายในประกอบด้วย หอผู้ป่วย 12 เตียง หอผู้ป่วยวิกฤตโรคหัวใจ โรคหลอดเลือดสมอง 8 เตียง ห้องตรวจผู้ป่วยนอก 4 ห้อง ห้องตรวจอัลตราซาวด์หัวใจ (Echocardiogram) 1 ห้อง และห้องตรวจสมรรถภาพการทำงานของหัวใจขณะออกกำลังกาย (EST) 1 ห้อง
************************************* 10 กันยายน 2565
วันพุธที่ 19 ตุลาคม 2565
รัฐบาลเชิญชวนพุทธศาสนิกชนร่วมเทศกาลกฐิน ประจำปี 2565
วันพุธที่ 19 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลเชิญชวนพุทธศาสนิกชนร่วมกิจกรรมเทศกาลกฐิน ประจำปี 2565 เพื่อสืบสานพระพุทธศาสนา โดยกฐินกาล เริ่มตั้งแต่วันอังคารที่ 11 ต.ค. – วันอังคารที่ 8 พ.ย. และ พระกฐินหลวง เริ่มตั้งแต่วันอังคารที่ 18 ต.ค. ทั้งนี้ พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม พระราชทานผ้าพระกฐินให้ส่วนราชการ สมาคม หน่วยงาน บริษัทห้างร้าน คณะบุคคล ตลอดจนประชาชนทั่วไปที่มีจิตศรัทธา ขอรับพระราชทานผ้าพระกฐินไปถวายพระสงฆ์จำพรรษา ณ พระอารามหลวงทั่วราชอาณาจักร จำนวน 292 พระอาราม และวัดไทยในต่างประเทศอีกจำนวน 31 วัด ผู้สนใจดูรายละเอียดเพิ่มเติมได้ที่เว็บไซต์กรมการศาสนา www.dra.go.th สอบถามเพิ่มเติมได้ที่ 02-209-3721 ในวันและเวลาราชการ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 10 ตุลาคม 2565
พ่อเมืองร้อยเอ็ด รุดเยี่ยมประชาชนที่ศูนย์พักพิงผู้ประสบอุทกภัยอำเภอโพนทราย พร้อมเร่งติดตามสถานการณ์น้ำท่วมในพื้นที่ เน้นย้ำแจ้งเหตุ ได้ตลอด 24 ชั่วโมง
พ่อเมืองร้อยเอ็ด รุดเยี่ยมประชาชนที่ศูนย์พักพิงผู้ประสบอุทกภัยอำเภอโพนทราย พร้อมเร่งติดตามสถานการณ์น้ำท่วมในพื้นที่ เน้นย้ำแจ้งเหตุ ได้ตลอด 24 ชั่วโมง
เมื่อวันที่ 9 ต.ค. 2565 เวลา 11.00 น. นายทรงพล ใจกริ่ม ผู้ว่าราชการจังหวัดร้อยเอ็ด ลงพื้นที่ตรวจเยี่ยมให้กำลังใจประชาชนที่ประสบปัญหาอุทกภัย และติดตามสถานการณ์อุทกภัยในพื้นที่ ณ หอประชุมอำเภอโพนทราย อ.โพนทราย จ.ร้อยเอ็ด
นายทรงพล ใจกริ่ม ผู้ว่าราชการจังหวัดร้อยเอ็ด กล่าวว่า จากอิทธิพลพายุฝนตกกระหน่ำอย่างต่อเนื่อง ในช่วงที่ผ่านมา ประกอบกับมวลน้ำเหนือที่ไหลมาสมทบลงแม่น้ำมูลหนุนสูงขึ้นอย่างรวดเร็ว ทำให้พื้นที่อำเภอโพนทรายเกิดอุทกภัย รวม 5 ตำบล ได้รับความเสียหาย 37 หมู่บ้าน ประมาณ 2,105 หลังคาเรือน เป็นพื้นที่การเกษตรประมาณ 45,600 ไร่ รวมทั้งถนนหลายสาย บางหมู่บ้านถูกน้ำท่วมรอบหมู่บ้านจนไม่สามารถขับรถสัญจรไปมาได้ ต้องใช้เรือในการสัญจรเข้า-ออกแทน โดยระดับน้ำมีแนวโน้มที่ท่วมสูงขึ้น อำเภอโพนทรายจึงได้จัดตั้งศูนย์พักพิงผู้ประสบสาธารณภัย ที่หอประชุมอำเภอโพนทราย เพื่อช่วยเหลือผู้ประสบภัย ผู้ป่วย ผู้สูงอายุ กลุ่มคนเปราะบางให้อยู่ในพื้นที่ปลอดภัย สามารถดำรงชีวิตได้ โดยขณะนี้มีพี่น้องประชาชนอพยพจากตำบลสามขามาพักอาศัย ณ ศูนย์พักพิงฯ จำนวน 57 คน ได้มีการพูดคุยพร้อมให้กำลังใจ และมอบถุงยังชีพชุดธารน้ำใจ ช่วยผู้ประสบภัย จากสภากาชาดแล้วในเบื้องต้น
นายทรงพล ใจกริ่ม ผู้ว่าราชการจังหวัดร้อยเอ็ด กล่าวต่อว่า จากการประชุมทราบถึงสถานการณ์อุทกภัย จึงได้ร่วมวางแผนบริหารจัดการร่วมกับ สำนักงานป้องกันและบรรเทาสาธารณภัยจังหวัดร้อยเอ็ด อำเภอโพนทราย องค์กรปกครองส่วนท้องถิ่น และหน่วยงานที่เกี่ยวข้อง เพื่อเร่งบูรณาการประสานเครื่องจักรกล กำลังพล ยานพาหนะ เรือท้องแบนและ อุปกรณ์ที่จำเป็น รวมทั้งถุงยังชีพ เครื่องอุปโภคบริโภค เพื่อนำไปสนับสนุนการช่วยเหลือในพื้นที่ ทั้งนี้ ได้มีการให้ช่วยเหลือประชาชนอย่างต่อเนื่องโดยได้ทำการอพยพประชาชน ผู้ป่วย ผู้สูงอายุ ตลอดจนขนย้ายสิ่งของขึ้นที่สูง และจัดรถบรรทุกรับประชาชนออกจากพื้นที่ดังกล่าว โดยได้รับความร่วมมือจากหน่วยต่าง ๆ ในพื้นที่ ทั้งฝ่ายปกครอง ทหาร อาสาสมัคร และจิตอาสา เข้ามาสมทบเพื่อช่วยเหลือประชาชนเพิ่มเติม และยังคงเฝ้าติดตามสถานการณ์อย่างใกล้ชิดตลอด 24 ชั่วโมง เพื่อสนับสนุนให้ความร่วมมือกับหน่วยงานในพื้นที่ เพื่อให้การช่วยเหลือประชาชนที่ประสบปัญหาจากน้ำท่วมได้ทันท่วงที เพื่อบรรเทาความเดือดร้อนของพี่น้องประชาชนจนกว่าสถานการณ์จะคลี่คลาย
"อำเภอโพนทรายมีความพร้อมที่จะดูแลทุกคนอย่างเต็มที่ โดยเฉพาะการช่วยเหลือ ผู้ป่วยติดเตียง ผู้สูงอายุ กลุ่มคนเปราะบาง และประสบอุทกภัยต่าง ๆ ตามนโยบายของกระทรวงมหาดไทย ที่มุ่งมั่นที่จะ "บำบัดทุกข์ บำรุงสุข" ให้พี่น้องประชาชน โดยได้จัดตั้งศูนย์พักพิงผู้ประสบสาธารณภัย ที่หอประชุมอำเภอโพนทราย สามารถติดต่อประสานงานได้ที่ โทร. 043595077 หรือ โทรแจ้งปลัดอำเภอฝ่ายความมั่นคง โทร. 0639041021 ได้ตลอด 24 ชั่วโมง หรือที่สายด่วนนิรภัย 1784" นายทรงพลฯ กล่าวทิ้งท้าย
#กระทรวงมหาดไทย
#130ปีกระทรวงมหาดไทย #130ปีกระทรวงมหาดไทย_บำบัดทุกข์บำรุงสุข
#SEPtoSDGs #SDGsforAll #ChangeforGood
วันอาทิตย์ที่ 25 กันยายน 2565
รมว.เกษตรฯ ลงพื้นที่ติดตามการพัฒนาคลองร้อยสาย
หลอดเลือดสำคัญของพี่น้อง 6 ตำบลของอำเภอเมืองสุราษฎร์ธานี
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ติดตามแนวทางการพัฒนาคลองร้อยสายจังหวัดสุราษฎร์ธานี และรับฟังปัญหาความเดือดร้อนของพี่น้องประชานในพื้นที่ ณ วัดบุญบันเทิง ต.บางโพธิ์ อ.เมือง จ.สุราษฎร์ธานี ซึ่งการพัฒนาคลองร้อยสายนี้ ถือเป็นหลอดเลือดให้พี่น้อง 6 ตำบลของอำเภอเมืองสุราษฎร์ธานี ได้แก่ ตำบลบางใบไม้ ตำบลบางชนะ ตำบลคลองฉนาก ตำบลบางไทร ตำบลคลองน้อย และตำบลบางโพธิ์
"บริเวณพื้นที่คลองร้อยสายนี้ยังมีความอุดมสมบูรณ์ของพืชนานาพันธุ์ตลอดแนวสองฝั่งคลอง มีสวนผลไม้หลากหลายชนิด และสวนมะพร้าวที่อุดมสมบูรณ์ จึงทำให้พื้นที่ดังกล่าวเป็นแหล่งท่องเที่ยวที่สำคัญของอำเภอเมืองสุราษฎร์ธานี และมีผลิตภัณฑ์ที่ทำจากมะพร้าวมากมาย อาทิ น้ำมันมะพร้าวสกัดเย็นบริสุทธิ์ ผลิตภัณฑ์บำรุงผิวจากน้ำมันมะพร้าว การทำน้ำสมจาก และน้ำผึ้งจาก เป็นต้น ซึ่งการลงพื้นที่ในวันนี้ ได้มอบหมายกรมชลประทานเข้ามาพัฒนาคลองร้อยสาย และสอบถามความต้องการของพี่น้องประชาชนในพื้นที่ รวมถึงศึกษาออกแบบ และดำเนินการในส่วนของงบประมาณ เพื่อเข้ามาดำเนินการในส่วนที่เกี่ยวข้องต่อไป สำหรับในส่วนของการแก้ไขปัญหาราคามะพร้าว ซึ่งได้มีการเรียกประชุมกับส่วนราชการ และได้รับความร่วมมือจากผู้ประกอบการว่า ภายในปีนี้จะชะลอการนำเข้ามะพร้าวจากต่างประเทศ ซึ่งเชื่อว่าจะทำให้ราคามะพร้าวของเกษตรกรขยับขึ้นอย่างแน่นอน จึงขอให้มั่นใจว่ารัฐบาลไม่ได้เข้าข้างนายทุน แต่จะเข้ามาช่วยเหลือพี่น้องประชาชนและเกษตรกรอย่างเต็มที่" ดร.เฉลิมชัย กล่าว
ทั้งนี้ คลองร้อยสาย เป็นพื้นที่ชุมชุนที่อยู่ใกล้ตัวเมืองสุราษฎร์ธานี เป็นชื่อเรียกของลำคลองสาขาของแม่น้ำตาปี และคลองพุนพิน ซึ่งประกอบด้วยคลองเล็กคลองน้อยนับร้อยคลองเชื่อมโยงกัน ก่อนไหลลงสู่อ่าวไทยที่บริเวณอ่าวบ้านดอน โดยในอดีตการสัญจรไปยังพื้นที่คลองร้อยสายนี้ใช้การสัญจรทางน้ำเป็นหลัก เนื่องจากยังไม่มีเส้นทางรถยนต์สำหรับการสัญจร ราษฎรมักตั้งถิ่นฐานบ้านเรือนริมคลองต่าง ๆ ราษฎรส่วนใหญ่ประอบอาชีพทำสวนและการประมง เป็นอาชีพหลัก
วันพฤหัสบดีที่ 8 กันยายน 2565
​รมว.เฮ้ง เตือน อย่าหลงเชื่อสาย-นายหน้าเถื่อนอ้างทำ MOU ส่งทำงานเกาหลีถูกกฎหมาย
กระทรวงแรงงาน เตือนคนหางานต่างประเทศ ตรวจสอบข้อมูลกับกรมการจัดหางานก่อนหลงเชื่อนายหน้าเถื่อน หลังพบบริษัทเอกชนแอบอ้างจัดส่งไปทำงานได้ถูกต้องตามกฎหมาย เพราะทำ MOU กับเกาหลีใต้แล้ว
นายสุชาติ ชมกลิ่น รัฐมนตรีว่าการกระทรวงแรงงาน เผยว่า กระทรวงแรงงานได้รับการประสานจากฝ่ายแรงงาน ประจำสถานเอกอัครราชทูต ณ กรุงโซล สาธารณรัฐเกาหลีว่ามีบริษัทเอกชนมีพฤติการณ์โฆษณาชวนเชื่อ หลอกคนหางานว่าสามารถพาไปทำงานเกาหลีได้ โดยอ้างว่าได้ทำบันทึกความเข้าใจ MOU กับหน่วยงานภาคเอกชนของสาธารณรัฐเกาหลีทำให้สามารถจัดส่งแรงงานไทยไปทำงานสาธารณรัฐเกาหลีได้อย่างถูกต้องตามกฎหมาย และยังแอบอ้างถึงฝ่ายแรงงานประจำสถานเอกอัครราชทูต ในการรับรองเอกสารสัญญาจ้างเพื่อนำมาใช้ประกอบในการขออนุญาตเพื่อเพิ่มความน่าเชื่อถือ ทำให้มีผู้หลงเชื่อเป็นจำนวนมาก เกี่ยวกับเรื่องนี้พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ซึ่งกำกับดูแลกระทรวงแรงงาน ให้ความสำคัญอย่างมาก ย้ำเตือนให้กระทรวงแรงงาน และหน่วยงานที่เกี่ยวข้องดูแลคนหางาน และตรวจสอบดำเนินคดีผู้มีพฤติการณ์หลอกลวงคนหางานอย่างถึงที่สุด
“ขอย้ำเตือนว่าการจัดส่งคนหางานไปทำงานที่สาธารณรัฐเกาหลีเป็นการดำเนินงานภายใต้บันทึกความเข้าใจ (MOU) ระหว่างรัฐบาลไทยโดยกระทรวงแรงงาน กับกระทรวงแรงงานและการจ้างงานสาธารณรัฐเกาหลี ซึ่งมอบหมายให้กรมการจัดหางานเป็นผู้จัดหาและจัดส่งคนหางานไปทำงานเท่านั้น หากภาคเอกชนเป็นผู้ดำเนินการจัดส่งจะต้องได้ใบอนุญาตจัดหางานให้คนหางานเพื่อไปทำงานในต่างประเทศเสียก่อนดังนั้นขอให้คนหางานตรวจสอบบริษัทจัดหางานที่ได้รับอนุญาตฯ กับกรมการจัดหางานก่อนหลงเชื่อ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า นายสุชาติ ชมกลิ่น รัฐมนตรีว่าการกระทรวงแรงงาน เน้นย้ำกรมการจัดหางานให้ประชาสัมพันธ์เกี่ยวกับการหลอกลวงดังกล่าวในทุกช่องทาง และตรวจสอบสื่อโซเซียลมีเดียต่าง ๆ เมื่อมีการโพสต์ข้อความชักชวนคนหางาน ไปทำงานในต่างประเทศที่อาจเข้าข่ายกระทำความผิดตามพระราชบัญญัติจัดหางานและคุ้มครองคนหางาน พ.ศ. 2528 โดยปีงบประมาณ 2565 มีการดำเนินคดีสาย/นายหน้าเถื่อนแล้ว 113 ราย พบการหลอกลวงคนหางานทั้งสิ้น 164 คน คิดเป็นมูลค่าความเสียหาย จำนวน 13,029,610 บาท (ข้อมูล ณ วันที่ 1 กันยายน 2565) โดยกรมการจัดหางานขอเตือนว่าผู้ใดจัดหางานให้คนหางานเพื่อไปทำงานในต่างประเทศ โดยไม่ได้รับใบอนุญาตจากนายทะเบียนจัดหางานกลาง ต้องระวางโทษจำคุกตั้งแต่ 3 ปี - 10 ปี หรือปรับตั้งแต่ 60,000 บาท - 200,000 บาท หรือทั้งจำทั้งปรับ และการโฆษณาการจัดหางานโดยไม่ได้รับอนุญาตจากกรมการจัดหางาน มีความผิดต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ
ทั้งนี้ ผู้ที่สนใจไปทำงานต่างประเทศสามารถศึกษาหาข้อมูลเกี่ยวกับประเทศที่ตนจะเดินทางไปทำงาน เพื่อป้องกันการหลอกลวงผ่านระบบ e – Service กรมการจัดหางาน ที่เว็บไซต์ doe.go.th หรือเว็บไซต์กองบริหารแรงงานไทยไปต่างประเทศ doe.go.th/overseas หรือตรวจสอบรายชื่อบริษัทจัดหางานที่ได้รับอนุญาตให้จัดส่งคนหางานไปทำงานต่างประเทศได้ที่เว็บไซต์ doe.go.th/ipd และสอบถามข้อมูลเพิ่มเติมได้ที่หมายเลขโทรศัพท์ 0 2245 6763 และ 0 2245 6708 หรือสายด่วนกระทรวงแรงงาน โทร. 1506 กด 2 และสายด่วนกรมการจัดหางาน โทร. 1694
วันพุธที่ 19 ตุลาคม 2565
ผู้ช่วยรัฐมนตรีเกษตรฯ เป็นประธานเปิดการประชุมวิชาการนานาชาติ Innovation for Resilient Agriculture
ผู้ช่วยรัฐมนตรีเกษตรฯ เป็นประธานเปิดการประชุมวิชาการนานาชาติ Innovation for Resilient Agriculture มุ่งใช้นวัตกรรมทางการเกษตรเพื่อปรับปรุงความเป็นอยู่ที่ดีของผู้คนทั่วโลกผ่านความร่วมมือด้านการวิจัยและการแบ่งปันข้อมูล
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ เป็นประธานเปิดการประชุมวิชาการนานาชาติ Innovation for Resilient Agriculture ณ ศูนย์ประชุมนานาชาติ โรงแรมดิเอ็มเพรส เชียงใหม่ ซึ่งจัดขึ้นโดยคณะเกษตรศาสตร์ มหาวิทยาลัยเชียงใหม่ โดยมีรองศาสตราจารย์ ดร.วินิตา บุณโยดม รองอธิการบดีมหาวิทยาลัยเชียงใหม่ กล่าวต้อนรับ ผู้ช่วยศาสตราจารย์ ดร.ดรุณี นาพรหม คณบดีคณะเกษตรศาสตร์ กล่าวรายงาน พร้อมด้วยนักวิชาการ นักวิจัย ผู้บริหารจากหน่วยงานภาครัฐและเอกชน เข้าร่วมการประชุม ซึ่งการประชุมดังกล่าวมีวัตถุประสงค์เพื่อแลกเปลี่ยนเรียนรู้เกี่ยวกับการเกษตรทั่วโลกที่กำลังเผชิญกับความท้าทาย การเปลี่ยนแปลงสภาพภูมิอากาศโลก ส่งผลกระทบต่อผลผลิตและความสามารถในการคาดการณ์ ทำให้เกิดความแห้งแล้ง น้ำท่วม สูญเสียสมดุลทางนิเวศวิทยา และการเปลี่ยนแปลงของอุณหภูมิที่ทำให้การผลิตอาหารและการอนุรักษ์ป่าไม้ทำได้ยากขึ้น และจะยิ่งทวีความรุนแรงมากขึ้น ซึ่งส่งผลกระทบอย่างมากต่อการขนส่งและการเคลื่อนย้ายสินค้าเกษตร ผู้คน และแรงงาน ซึ่งอาจก่อให้เกิดความอดอยากและความยากจนทั่วประเทศ จึงมีความจำเป็นอย่างยิ่งที่จะต้องพึ่งพานวัตกรรมทางการเกษตรสามารถบรรเทาผลกระทบด้านลบของความท้าทายเหล่านี้ได้ การลดแรงงาน การอำนวยความสะดวกในการซื้อขาย และการแบ่งปันข้อมูลแบบเรียลไทม์สามารถลดความเสี่ยงของการระบาดใหญ่ได้ ในขณะที่การเพิ่มประสิทธิภาพในการผลิตและการแจกจ่ายอาหารจะทำให้ผู้คนเข้าถึงอาหารได้มากขึ้น
ทั้งนี้ คณะเกษตรศาสตร์ มหาวิทยาลัยเชียงใหม่ ได้เล็งเห็นถึงความสำคัญของนวัตกรรมด้านการเกษตร วิสัยทัศน์ เกษตรกรรมอัจฉริยะเพื่อชีวิตที่ดีขึ้น มุ่งใช้นวัตกรรมทางการเกษตรเพื่อปรับปรุงความเป็นอยู่ที่ดีของผู้คนทั่วโลกผ่านความร่วมมือด้านการวิจัยและการแบ่งปันข้อมูล ดังนั้นการประชุมครั้งนี้จึงมีวัตถุประสงค์เพื่อแลกเปลี่ยนความรู้ แลกเปลี่ยนความคิดเห็น และอภิปรายความเป็นไปได้สู่อนาคตที่ยืดหยุ่นผ่านข้อมูลทางการเกษตร
วันจันทร์ที่ 5 กันยายน 2565
การใช้สิทธิ 4 วันแรกของมาตรการรักษาระดับการบริโภคภายในประเทศ ปี 2565 ระยะที่ 2
ความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 โดยจากข้อมูลสะสม ณ วันอาทิตย์ที่ 4 กันยายน 2565 เวลา 23.00 น. พบว่า มีผู้ใช้สิทธิทุกโครงการรวม 23.78ล้านคน และมียอดใช้จ่ายสะสมทั้งสิ้น 7,779.5 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 และโครงการคนละครึ่งระยะที่ 5 โดยจากข้อมูลสะสม ณ วันอาทิตย์ที่ 4 กันยายน 2565 เวลา 23.00 น. พบว่า มีผู้ใช้สิทธิทุกโครงการรวม 23.78ล้านคน และมียอดใช้จ่ายสะสมทั้งสิ้น 7,779.5 ล้านบาทโดยสรุปผลการใช้จ่ายได้ ดังนี้
1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิจำนวน 9.02 ล้านคน และมียอดใช้จ่ายสะสม 1,792.6 ล้านบาท
2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิจำนวน 514,716คน และมียอดใช้จ่ายสะสม101.8ล้านบาท
3. โครงการคนละครึ่ง ระยะที่ 5มีผู้ใช้สิทธิที่เป็นประชาชนรายเดิมที่เคยใช้สิทธิโครงการคนละครึ่งระยะที่4 (ประชาชนรายเดิมฯ) จำนวน 14.14 ล้านคน คิดเป็นยอดใช้จ่ายสะสม 5,841.3 ล้านบาท และมีผู้ใช้สิทธิที่เป็นประชาชนรายใหม่ที่ไม่เคยใช้สิทธิโครงการคนละครึ่ง ระยะที่ 4 (ประชาชนรายใหม่ฯ)จำนวน 98,264คน คิดเป็นยอดใช้จ่ายสะสม 43.8 ล้านบาท รวมมีผู้ใช้สิทธิทั้งหมดจำนวน 14.24 ล้านคน และมียอดใช้จ่ายรวม5,885.1ล้านบาท โดยแบ่งเป็นเงินที่ประชาชนจ่ายจำนวน 2,981.8ล้านบาท และเงินที่รัฐร่วมจ่ายจำนวน 2,903.3ล้านบาท ทั้งนี้ สำหรับยอดใช้จ่ายสะสมแบ่งตามประเภทร้านค้า ได้แก่ ร้านอาหารและเครื่องดื่ม2,070.3ล้านบาทร้านธงฟ้า1,440.6ล้านบาทร้านOTOP 317.1ล้านบาทร้านค้าทั่วไป 1,961.7ล้านบาทร้านบริการ91.9ล้านบาทและกิจการขนส่งสาธารณะ3.5 ล้านบาท โดยมีประชาชนที่ได้รับสิทธิทั้งสิ้น 22.77 ล้านราย ซึ่งเป็นประชาชนรายเดิมฯ ที่ได้รับสิทธิจำนวน22.56 ล้านราย สำหรับผู้ประกอบการร้านค้าที่เข้าร่วมโครงการคนละครึ่งระยะที่ 5 มีผู้ประกอบการร้านค้าเข้าร่วมแล้วจำนวน 8.68 แสนราย โดยเป็นผู้ประกอบการรายใหม่ 1.51หมื่นราย
ทั้งนี้ การใช้จ่ายผ่านผู้ให้บริการฟู้ดเดลิเวอรี่แพลตฟอร์มโครงการคนละครึ่ง ระยะที่ 5 มียอดใช้จ่ายสะสม175.9ล้านบาท แบ่งเป็นเงินที่ประชาชนจ่าย90.6 ล้านบาท และรัฐร่วมจ่าย 85.3 ล้านบาท ในส่วนของผู้ประกอบการร้านอาหารและเครื่องดื่มในโครงการคนละครึ่งระยะที่ 5ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มมีจำนวน 7.55 หมื่นราย
โฆษกกระทรวงการคลังย้ำว่า ประชาชนรายเดิมฯ ที่ยังไม่ได้กดยืนยันสิทธิเข้าร่วมโครงการคนละครึ่ง ระยะที่ 5 สามารถกดยืนยันสิทธิผ่านแอปพลิเคชันเป๋าตังได้ตลอด 24 ชั่วโมงโดยประชาชนสามารถใช้จ่ายได้ตั้งแต่เวลา 06.00 น. – 22.59 น. จนถึงวันจันทร์ที่ 31 ตุลาคม 2565 สำหรับผู้ประกอบการร้านค้าที่สนใจเข้าร่วมโครงการ ยังสามารถลงทะเบียนเข้าร่วมโครงการคนละครึ่ง ระยะที่ 5 ได้จนกว่ากระทรวงการคลังจะปิดรับสมัคร
สำนักงานเศรษฐกิจการคลัง
โทร. 02 273 9020 ต่อ 35023503 3506 3536 3542 3518 หรือ
โทร. 08-5842-7102, 08-5842-7103, 08-5842-7104, 08-5842-7105,
08-5842-7106,08-5842-7107, 08-5842-7108(เวลาทำการ 08.30 – 16.30 น.)
ไปรษณีย์อิเล็กทรอนิกส์ [emailprotected]
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอาทิตย์ที่ 11 กันยายน 2565
​รัฐบาลส่งเสริมปลูกกาแฟไปได้สวย ก.เกษตรชูอัตลักษณ์เฉพาะถิ่น เมล็ดพันธุ์อะราบิกาชนะประกวด กิโลละ 23,000 บาท
​รัฐบาลส่งเสริมปลูกกาแฟไปได้สวย ก.เกษตรชูอัตลักษณ์เฉพาะถิ่น เมล็ดพันธุ์อะราบิกาชนะประกวด กิโลละ 23,000 บาท
วันนี้ 11 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า กระทรวงเกษตรและสหกรณ์ ได้ขับเคลื่อนนโยบายรัฐบาลส่งเสริมการปลูกกาแฟ เนื่องจากประเทศไทยมีสภาพพื้นที่เหมาะสมกับการปลูกกาแฟ จึงทำให้สามารถปลูกกาแฟในสายพันธุ์ที่ตลาดต้องการได้ทั้งพันธุ์อะราบิกาและพันธุ์โรบัสต้า โดยเน้นให้เกษตรกรเลือกการปลูกกาแฟตามสายพันธุ์ที่เหมาะสมต่อพื้นที่เป็นหลัก และความคุ้นชินของเกษตรกร รวมถึงตลาดรับซื้อผลผลิตในพื้นที่ โดยทางกระทรวงเกษตรฯและภาคส่วนที่เกี่ยวข้องได้ร่วมกำหนดแผนบริหารจัดการการผลิตกาแฟจากภาคเหนือจรดใต้ สร้างคุณภาพได้ครบวงจรตั้งแต่การผลิต การแปรรูป ถึงการตลาด ผลผลิตคุณภาพดีเป็นที่ยอมรับในระดับสากล สร้างรายได้ และความยั่งยืนแก่เกษตรกร ซึ่งปัจจุบันกาแฟถือเป็นพืชเศรษฐกิจของประเทศชนิดหนึ่งที่สามารถสร้างมูลค่าเพิ่มแบบก้าวกระโดด
นางสาวรัชดา กล่าวว่า ล่าสุด เมื่อสิงหาคมที่ผ่านมา กระทรวงเกษตรฯได้จัดงานประมูล 10 สุดยอดกาแฟไทย ปี 2565 ได้รับความร่วมมือจากผู้เชี่ยวชาญด้านกาแฟระดับประเทศมาร่วมทดสอบรสชาติกาแฟ และคัดเลือกเมล็ดกาแฟที่เป็น 10 สุดยอดกาแฟไทยใน 4 ประเภทอย่างพิถีพิถัน รวมทั้งสิ้น 40 รายการ โดยเมล็ดกาแฟอะราบิกา ที่ได้รับรางวัลชนะเลิศในประเภทกระบวนการผลิตแบบกึ่งแห้ง (Semi-Dry / Honey Process) ของเกษตรกรจากจังหวัดน่าน ซึ่ง ได้รับการประมูลมีมูลค่าสูงที่สุด คือกิโลกรัมละ 23,000 บาท ในขณะที่กาแฟอะราบิกาแบบเปียก หรือ Wet / Fully Wash Process มีมูลค่าการประมูลสูงสุดอยู่ที่กิโลกรัมละ 3,050 บาท  ส่วนกาแฟอะราบิกาแบบแห้ง หรือ Dry Process มีมูลค่าการประมูลสูงสุดอยู่ที่กิโลกรัมละ 5,050 บาท และกาแฟโรบัสต้า มีมูลค่าการประมูลสูงสุดอยู่ที่กิโลกรัมละ 5,500 บาท
นางสาวรัชดา กล่าวว่า นายเฉลิมชัย ศรีอ่อน ได้สั่งการให้กรมส่งเสริมการเกษตรดูแลเกษตรกรผู้ปลูกกาแฟตลอดห่วงโซ่การผลิต เพื่อยกระดับคุณภาพกาแฟไทยให้มีอัตลักษณ์ของกาแฟเฉพาะถิ่น รวมถึงบูรณาการหน่วยงานภาครัฐ ภาคเอกชน นักวิชาการ สถาบันการศึกษา และเกษตรกร เพื่อเพิ่มมูลค่าสินค้าและสร้างการเกษตรยั่งยืนที่มีความทันสมัย ที่สำคัญ เกษตรกรต้องสามารถขายสินค้าผ่านช่องทางออนไลน์และออฟไลน์ ทั้งนี้ ด้วยนโยบายการตลาดนำการผลิต ควบคู่กับการส่งเสริมให้เกษตรกรรวมตัวกันในรูปแบบแปลงใหญ่หรือวิสาหกิจชุมชนเพื่อนำผลผลิตกาแฟมาแปรรูปในรูปแบบกาแฟพร้อมดื่ม และสร้างแบรนด์สินค้าเพื่อให้เป็นที่รู้จัก ปัจจุบันราคาเมล็ดกาแฟที่มีคุณภาพสามารถสร้างมูลค่าเพิ่มได้สูงมาก ต่างจากที่ก่อนหน้านี้ราคาเมล็ดกาแฟถูกมาก  และมีแปลงใหญ่หลายแห่งประสบความสำเร็จ สามารถสร้างชื่อให้เป็นที่รู้จักอย่างกว้างขวาง เช่น กาแฟเขาทะลุ กาแฟถ้ำสิงห์ หรือกาแฟกระบี่ เป็นต้น
วันอังคารที่ 1 พฤศจิกายน 2565
ครม.เห็นชอบเพิ่มโอกาสของการขยายฐานเศรษฐกิจ สร้างงาน สร้างรายได้ให้ชุมชน ผ่อนผันใช้ประโยชน์พื้นที่ป่าชายเลน ต.คลองขุด 11 ไร่ จ.สตูล ให้ปลูกป่าทดแทน 20 เท่า พื้นที่ เกือบ 232ไร่
ครม.เห็นชอบเพิ่มโอกาสของการขยายฐานเศรษฐกิจ สร้างงาน สร้างรายได้ให้ชุมชน ผ่อนผันใช้ประโยชน์พื้นที่ป่าชายเลน ต.คลองขุด 11 ไร่ จ.สตูล ให้ปลูกป่าทดแทน 20 เท่า พื้นที่ เกือบ 232ไร่ ดันเป็นเส้นทางแหล่งท่องเที่ยวเชิงอนุรักษ์
วันที่ 1 พฤศจิกายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีวันที่ 1 พฤศจิกายน 2565 มีมติเห็นชอบผ่อนผันยกเว้นการปฏิบัติตามมติคณะรัฐมนตรีเพื่อการขออนุญาตใช้พื้นที่ป่าชายเลนขององค์การบริหารส่วนจังหวัดสตูล ท้องที่ตำบลคลองขุด อำเภอเมืองสตูล จังหวัดสตูล 11 ไร่ 2 งาน 40 ตรว เพื่อดำเนินโครงการก่อสร้างถนนสายบ้านเขาจีน-บ้านโคกพยอม ตำลคลองขุด อำเภอเมืองสตูล จังหวัดสตูล ตามที่กระทรวงมหาดไทยเสนอมา
"ซึ่งถนนเส้นทางดังกล่าว ประชาชนใช้สัญจรไปมา เนื่องจากเป็นเส้นทางลัดดั้งเดิม ที่มีมาก่อนปี 2521 ต่อมาได้มีการโอนมาที่กรมทางหลวงชนบท ก่อนที่จะโอนมาที่ องค์กรปกครองส่วนท้องถิ่น เทศบาลคลองขุด ซึ่งได้มีแผนสร้างถนนเพิ่มเติม เป็นถนนลาดยาง ผิวทางแอสฟัลต์ ระยะทาง 578 เมตร จากระยะทางรวมระยะทางทั้งหมด 1,546 เมตร ซึ่งเมื่อได้มีการสำรวจพื้นที่โครงการแล้วพบว่า มีสภาพเป็นถนนลูกรังที่ไม่มีสภาพเป็นป่าชายเลน แต่อยู่ในเขตป่าชายเลน ตามมติครม. 15.ธ.ค.2530 , 23 ก.ค. 2534 , 22 ส.ค. 43 และ 17 ต.ค. 43 จึงต้องเสนอขออนุญาตใช้พื้นที่ป่าชายเลนดังกล่าว" น.ส. ทิพานัน กล่าว
น.ส. ทิพานัน กล่าวว่า การขออนุญาติสร้างได้มีการจัดทำ EIA แล้ว และผ่านการเห็นชอบรายงาน EIA ของโครงการแล้วเมื่อวันที่ 1 กพ 62 ที่ผ่านมาแล้ว รวมถึงทางองค์การบริหารส่วนจังหวัดสตูลจะดำเนินการปลูกป่าชายเลนทดแทน จำนวน 20 เท่า ของพื้นที่ดังกล่าว หรือคิดเป็นเนื้อที่ 231.9 ไร่ ด้วย
น.ส.ทิพานัน กล่าวว่า โครงการปรับปรุงนี้จะช่วยรองรับการเดินทางของนักท่องเที่ยว และเพิ่มโอกาสของการขยายฐานเศรษฐกิจในพื้นที่เทศบาลตกบลคลองขุด และเทศบาลเมืองสตูล รวมทั้งช่วยกระตุ้นให้เกิดการพัฒนาเศรษฐกิจฐานรากที่มั่นคงและยั่งยืน โดยมีแผนดำเนินโครงการปรับปรุงภูมิทัศน์แหล่งท่องเที่ยว ถ้ำเขาจีน รวมถึงการพัฒนาแหล่งท่องเที่ยวเชิงอนุรักษ์ทรัพยากรธรรมชาติ และสิ่งแวดล้อม ซึ่งจะก่อให้เกิดการสร้างงาน สร้างรายได้ให้กับคนในหมู่บ้านและชุมชนในอนาคตได้
วันพฤหัสบดีที่ 20 ตุลาคม 2565
​โฆษกรัฐบาลเผย ภริยานายกฯ นำคณะคู่สมรสคณะรัฐมนตรีเยี่ยมชมพิพิธภัณฑ์ศิลป์แผ่นดิน เพื่อเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
​โฆษกรัฐบาลเผย ภริยานายกฯ นำคณะคู่สมรสคณะรัฐมนตรีเยี่ยมชมพิพิธภัณฑ์ศิลป์แผ่นดิน เพื่อเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
วันนี้ (วันที่ 20 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ในวันนี้ (20 ตุลาคม 2565) ระหว่างเวลา 08.45 – 13.30 น. รศ. นราพร จันทร์โอชา ภริยาพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการนำคณะคู่สมรสคณะรัฐมนตรีเยี่ยมชมพิพิธภัณฑ์ศิลป์แผ่นดิน ตำบลเกาะเกิด อำเภอบางปะอิน จังหวัดพระนครศรีอยุธยา เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 เพื่อเป็นการเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
โฆษกประจำสำนักนายกรัฐมนตรี กล่าวเพิ่มเติมว่า พิพิธภัณฑ์ศิลป์แผ่นดิน เป็นที่จัดแสดงนิทรรศการงานฝีมือช่างของสถาบันสิริกิติ์ สวนจิตรลดา และผลงานศิลปหัตถกรรมของมูลนิธิส่งเสริมศิลปาชีพ ในสมเด็จพระนางเจ้าสิริกิดิ์ พระบรมราชินีนาถ พระบรมราชชนนีพันปีหลวง ที่ได้คัดเลือกจากงานที่มีความงดงาม มีเอกลักษณ์ ทรงคุณค่าจนถือเป็นศิลปหัตถกรรมของแผ่นดิน
ทั้งนี้ สำหรับผู้ที่สนใจเยี่ยมชมพิพิธภัณฑ์ศิลป์แผ่นดิน สามารถเยี่ยมชมได้ทุกวันพุธ – วันอาทิตย์ เวลา 10.00 – 15.30 น. ณ พิพิธภัณฑ์ศิลป์แผ่นดิน ตำบลเกาะเกิด อำเภอบางปะอิน จังหวัดพระนครศรีอยุธยา
วันพฤหัสบดีที่ 13 ตุลาคม 2565
รฟม. จัดที่จอดรถ MRT สายสีม่วง 4 แห่ง เพื่อช่วยเหลือผู้ประสบอุทกภัย
.....
วันนี้ (13 ตุลาคม 2565) นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม กล่าวว่า เพื่อบรรเทาความเดือดร้อนของประชาชนที่ประสบอุทกภัย ตามนโยบายของรัฐมนตรีว่าการกระทรวงคมนาคม รฟม. ในฐานะหน่วยงานที่กำกับดูแลการให้บริการรถไฟฟ้ามหานครสายฉลองรัชธรรม หรือ MRT สายสีม่วง ได้ดำเนินการยกเว้นค่าบริการจอดรถยนต์ที่อาคารจอดแล้วจรของโครงการรถไฟฟ้ามหานครสายฉลองรัชธรรม (MRT สายสีม่วง) ทั้ง 4 แห่ง ได้แก่ อาคารจอดแล้วจรสถานีคลองบางไผ่ อาคารจอดแล้วจรสถานีสามแยกบางใหญ่ อาคารจอดแล้วจรสถานีบางรักน้อยท่าอิฐ และอาคารจอดแล้วจรสถานีแยกนนทบุรี 1 ตั้งแต่วันที่ 13 ตุลาคม 2565 ให้แก่ประชาชนที่ได้รับผลกระทบจากเหตุอุทกภัย จนกว่าสถานการณ์จะปกติ
สำหรับประชาชนที่ได้รับผลกระทบจากเหตุอุทกภัย สามารถติดต่อขอรับสิทธิดังกล่าวได้ที่ห้องทำบัตรจอดรถรายเดือนของอาคารจอดแล้วจรทั้ง 4 แห่ง โครงการรถไฟฟ้ามหานครสายฉลองรัชธรรม (MRT สายสีม่วง) หรือ [emailprotected] โดยแสดงหลักฐาน ได้แก่ บัตรประชาชน เอกสารแสดงความเป็นเจ้าของรถยนต์ และเอกสารหรือรูปถ่ายที่แสดงว่าที่พักอาศัยปัจจุบันได้รับผลกระทบจากเหตุอุทกภัยจริง โดยสามารถติดตามรายละเอียดและข้อมูลข่าวสารเพิ่มเติมได้ที่เว็บไซต์ และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันเสาร์ที่ 24 กันยายน 2565
​รองโฆษกรัชดาฯ เผย สื่อต่างประเทศประทับใจพื้นที่ชายแดนใต้ ต่างจากที่ได้รับรู้จากข่าว
​รองโฆษกรัชดาฯ เผย สื่อต่างประเทศประทับใจพื้นที่ชายแดนใต้ ต่างจากที่ได้รับรู้จากข่าว
วันนี้ (24 กันยายน 2565) นางสาวรัชดา ธนาดิเรก รองโฆษกประจำสำนักนายกรัฐมนตรี และกรรมการผู้แทนพิเศษของรัฐบาลในการแก้ปัญหาจังหวัดชายแดนภาคใต้ นำตัวแทนคณะสื่อมวลชนสาธารณรัฐประชาชนจีน และจากสำนักข่าว Bernama มาเลเซีย ลงพื้นที่จังหวัดชายแดนใต้ ระหว่างวันที่ 22-24 กันยายน 2565 ภายใต้กิจกรรมนำสื่อมวลชนต่างประเทศลงพื้นที่จังหวัดชายแดนใต้ ด้วยความร่วมมือระหว่างสำนักโฆษก และ ศอ.บต.
นางสาวรัชดาฯ กล่าวว่า คณะสื่อมวลชน ต่างประทับใจและชื่นชม Soft Power ทุนทางวัฒนธรรม อาหาร และประวัติศาสตร์ที่มีคุณค่าของพื้นที่ชายแดน รวมทั้งการต้อนรับอย่างอบอุ่นจากประชาชนในพื้นที่ โดยในช่วง 3 วันที่ผ่านมา คณะสื่อมวลชนได้เยี่ยมชม และสัมผัสชีวิตความเป็นอยู่ของชุมชน 3 วัฒนธรรม ทั้งไทย-พุทธ ไทย-มุสลิม และไทยเชื้อสายจีน อาทิ มัสยิดกรือเซะ สุสานเจ้าแม่ลิ้มกอเหนี่ยว และ วัดทรายขาว วัดถ้ำตลอด พร้อมเยี่ยมชมชุมชนท่องเที่ยวบ้านบาราโหม สัมผัสประสบการณ์นั่งเรือชมอุโมงค์ป่าโกงกาง ชมป่าชายเลนธรรมชาติ การทำประมงพื้นบ้าน ซึ่งเป็นวิถีชีวิตที่มีเสน่ห์ พร้อมเลือกชมและชิมสินค้า ผลิตภัณฑ์อาหารพื้นบ้านที่มีความอร่อยเป็นที่คุ้นเคยเลื่องลือ ซึ่งอยู่ระหว่างการสนับสนุนของจังหวัดที่จะผลักดันเพื่อพัฒนาให้เป็นแหล่งรายได้ของชุมชนในอนาคต
ทั้งนี้ รัฐบาลมีนโยบายส่งเสริมการท่องเที่ยวผ่านโครงการเที่ยวชุมชน ยลวิถี นำอัตลักษณ์วิถีชีวิตวัฒนธรรมและประเพณีของชุมชนมาให้นักท่องเที่ยวชาวไทยและชาวต่างชาติได้ชม ผ่านสุดยอดชุมชนต้นแบบเพื่อเผยแพร่ประชาสัมพันธ์และปลุกกระแสให้นักท่องเที่ยวมาเยือนชุมชนเหล่านี้ และชุมชนบาราโหม ก็เป็นหนึ่งในพื้นที่นำร่องของปัตตานีที่จะช่วยสร้างรายได้ให้ชุมชนและประชาชนในพื้นที่ได้เป็นอย่างดี
“การพาสื่อต่างชาติลงพื้นที่ในครั้งนี้ สามารถเผยแพร่ข้อมูลที่สำคัญ ทั้งความงดงามของสังคมพหุวัฒนธรรม ความงามตามธรรมชาติ รวมถึงความสงบสุขในพื้นที่จังหวัดชายแดนใต้ ยืนยันถึงการอยู่ร่วมกันอย่างสมานฉันท์ของคนต่างศาสนาและวัฒนธรรม ที่สำคัญ เมื่อข้อมูลที่ถูกต้องได้ถูกเผยแพร่สู่ชาวต่างชาติ เชื่อว่าจะมีนักท่องเที่ยวมาเยือนประเทศไทยและจังหวัดชายแดนใต้เพื่มขึ้นอย่างแน่นอน นำรายได้สู่ประชาชนในพื้นที่” นางสาวรัชดาฯ กล่าว
วันศุกร์ที่ 23 กันยายน 2565
โฆษกกระทรวงดิจิทัลเตือนภัยให้รู้เท่าทันอาชญากรรมออนไลน์
โฆษกกระทรวงดิจิทัลเตือนภัยให้รู้เท่าทันอาชญากรรมออนไลน์
วันนี้ (23 ก.ย.65) นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) ลงพื้นที่ให้ความรู้เรื่องปัญหาอาชญากรรมออนไลน์ให้กับประชาชนที่โรงเรียนปราโมชวิทยารามอินทรา
โดย น.ส.นพวรรณฯกล่าวว่า ที่ผ่านมามีผู้เสียหายจากการสั่งซื้อสินค้าออนไลน์แล้วไม่ได้รับของ เดินทางมาร้องเรียนที่กระทรวงดิจิทัลฯ เป็นระยะๆ แม้จะมีการเปิดช่องทางรับแจ้งความออนไลน์สำหรับคดีประเภทนี้ เพื่อให้ประชาชนที่เดือดร้อนแจ้งความและส่งหลักฐานได้ตลอด 24 ชั่วโมง ซึ่งปัญหานี้เป็นเรื่องใกล้ตัวมากขึ้นเรื่อยๆ ตามการขยายตัวของแพลตฟอร์มซื้อขายสินค้าออนไลน์ โดยเฉพาะที่เป็นแพลตฟอร์มโซเชียล เช่น เพจเฟซบุ๊ก
ดังนั้น นอกเหนือจากการเร่งประสานงานกับหน่วยงานที่เกี่ยวข้อง เพื่อบูรณาการความร่วมมือช่วยเหลือผู้เดือดร้อนจากปัญหานี้ กระทรวงดิจิทัลฯ ได้ให้ความสำคัญกับการสร้างความตระหนักรู้แก่ประชาชน ให้มีภูมิต้านทานก่อนที่จะทำธุรกรรมต่างๆ ในการซื้อสินค้าหรือบริการออนไลน์ และอยากรณรงค์ให้ประชาชนซื้อสินค้าผ่านร้านค้าที่มีการลงทะเบียนอย่างถูกต้อง และผ่านช่องทางที่ปลอดภัย เนื่องจากเจ้าหน้าที่รัฐ สามารถดูแลแก้ไขปัญหาได้ หากเป็นช่องทางอื่นจะมีความเสี่ยงที่ไม่ได้เงินคืน
**********************
วันจันทร์ที่ 31 ตุลาคม 2565
สถาบันการบินพลเรือน เปิดอบรมหลักสูตร Introduction to Aviation (IA) รุ่นที่ 2 ระหว่างวันที่ 19 - 23 ธันวาคม 2565
...
สถาบันการบินพลเรือน กระทรวงคมนาคม เปิดอบรมหลักสูตร Introduction to Aviation (IA) รุ่นที่ 2 ระหว่างวันที่ 19 - 23 ธันวาคม 2565 ณ สถาบันการบินพลเรือน กรุงเทพฯ รับสมัครจำนวนจำกัดเพียง 25 ที่นั่งหลักสูตร Introduction to Aviation นี้เป็นการแนะนำและให้ความรู้เบื้องต้นด้านการบิน โดยคณาจารย์ที่เชี่ยวชาญเฉพาะด้านจากกองวิชาต่างๆ ของ สบพ. ประกอบไปด้วย 10 หัวข้อหลักๆ ดังนี้
1) Aviation Industry
2) Aerodrome
3) Aircraft
4) Air Transport System
5) Communication, Air Navigation, and Surveillance
6) Air Traffic Management
7) Aircraft Maintenance
8) Aviation Personnel & Human Factors
9) Aviation Safety
10) Aviation Security
หลักสูตรนี้แนะนำสำหรับผู้ที่จะเริ่มต้นทำงานในอุตสาหกรรมการบิน โดยเฉพาะในส่วนงานสนับสนุน รวมไปถึงบุคคลทั่วไป และน้อง ๆ ที่มีความสนใจจะศึกษาหรือทำงานต่อทางด้านการบิน หลักสูตรนี้ตอบโจทย์โดยตรง และผู้เรียนจะได้รับประกาศนียบัตรจากทาง สบพ. เมื่อผ่านการฝึกอบรมหลักสูตรนี้
ผู้ที่สนใจสามารถติดต่อสอบถามได้ที่เบอร์ 0 2272 6105 หรืออีเมล [emailprotected]
วันศุกร์ที่ 23 กันยายน 2565
พลเอก ประวิตรฯ ห่วงใยผู้ประสบภัยน้ำท่วม อ.ศรีณรงค์ สั่งการให้จังหวัดเร่งให้ความช่วยเหลือ พร้อมตรวจสอบพื้นที่เสี่ยงกระแสไฟฟ้ารั่วไหล เบื้องต้นมอบสิ่งของให้ความช่วยเหลือแล้ว 147 ชุด
พลเอก ประวิตรฯ ห่วงใยผู้ประสบภัยน้ำท่วม อ.ศรีณรงค์ สั่งการให้จังหวัดเร่งให้ความช่วยเหลือ พร้อมตรวจสอบพื้นที่เสี่ยงกระแสไฟฟ้ารั่วไหล เบื้องต้นมอบสิ่งของให้ความช่วยเหลือแล้ว 147 ชุด
วันนี้ (23 กันยายน 2565) เวลา 10.00 น. นายสุวพงษ์ กิติภัทย์พิบูลย์ ผู้ว่าราชการจังหวัดสุรินทร์ มอบหมายให้ นายอดิเทพ กมลเวชช์ รองผู้ว่าราชการจังหวัดสุรินทร์ และนายศักรินทร์ ทุมเสน ปลัดจังหวัดสุรินทร์ เป็นผู้แทน พลเอก ประวิตร วงษ์สุวรรณ รองนายกรัฐมนตรี รักษาราชการแทน นายกรัฐมนตรี ในการมอบสิ่งของให้แก่นักเรียนโรงเรียนบ้านน้อย หมู่ที่ 7 ตำบลตรวจ อำเภอศรีณรงค์ จังหวัดสุรินทร์ โดยมี นายบุญเลี้ยง เรียมทอง นายอำเภอศรีณรงค์ นางสาวธนิสร มหรรทัศนพงศ์ สมาชิกสภาองค์การบริหารส่วนจังหวัดสุรินทร์ พร้อมด้วยหัวหน้าส่วนราชการระดับอำเภอ กำนัน ผู้อำนวยการโรงเรียนบ้านน้อย นายกองค์การบริหารส่วนตำบลตรวจ สมาชิกสภาองค์การบริหารส่วนตำบลตรวจ และผู้ใหญ่บ้านในพื้นที่ร่วมมอบสิ่งของ
นายสุวพงษ์ กิติภัทย์พิบูลย์ ผู้ว่าราชการจังหวัดสุรินทร์ เปิดเผยว่า เมื่อระหว่างวันที่ 19 – 21 กันยายน 2565 ที่ผ่านมา ในพื้นที่อำเภอศรีณรงค์ เกิดฝนตกลงมาต่อเนื่องหลายวันและมีปริมาณฝนจำนวนมาก ทำให้เกิดสถานการณ์อุทกภัยในพื้นที่ สร้างความเสียหายในวงกว้างเป็นพื้นที่ 4 ตำบล ได้แก่ ตำบลหนองแวง ตำบลศรีสุข ตำบลณรงค์ และตำบลตรวจ จำนวน 34 หมู่บ้าน มีครัวเรือนได้รับความเสียหาย จำนวน 505 ครัวเรือน รวมพื้นที่กว่า 3,318 ไร่ ซึ่งพลเอก ประวิตร วงษ์สุวรรณ รองนายกรัฐมนตรี รักษาราชการแทน นายกรัฐมนตรี ได้รับทราบการรายงานสถานการณ์อุทกภัยและมีความห่วงใยผู้ประสบเหตุอุทกภัยในพื้นที่อำเภอศรีณรงค์ จึงได้สั่งการให้ทางจังหวัดเป็นผู้แทนในการมอบสิ่งของให้ความช่วยเหลือในเบื้องต้นแก่เด็กนักเรียนโรงเรียนบ้านน้อย ต.ตรวจ อ.ศรีณรงค์ จำนวน 147 ชุด นอกจากนี้ ได้สั่งการให้นายอำเภอศรีณรงค์ บูรณาการร่วมกับหน่วยงานที่เกี่ยวข้องในพื้นที่ จิตอาสา และภาคีเครือข่ายเร่งให้ความช่วยเหลือในด้านการสัญจร และอำนวยความสะดวกอื่น ๆ พร้อมทั้งได้ประสานให้การไฟฟ้าส่วนภูมิภาคในพื้นที่เร่งดำเนินการตรวจสอบพื้นที่จุดเสี่ยงกระแสไฟฟ้ารั่วไหล เพื่อป้องกันไม่ให้เกิดเหตุการไฟดูดแก่ผู้สัญจรไปมาบริเวณที่มีน้ำท่วมขัง
นายสุวพงษ์ กิติภัทย์พิบูลย์ ผู้ว่าราชการจังหวัดสุรินทร์ กล่าวต่อว่า ขณะนี้ สถานการณ์อุทกภัยในปัจจุบัน เริ่มกลับสู่ภาวะปกติแล้ว ยกเว้นบริเวณพื้นที่โรงเรียนบ้านน้อย วัดประดิษฐ์พุทธางกูร ต.ตรวจ และแปลงนาข้าวบางส่วน โดยทางโรงเรียนบ้านน้อย ต.ตรวจ อ.ศรีณรงค์ ได้ทำการปิดการเรียนการสอนชั่วคราวในระหว่างวันที่ 21 – 27 กันยายน 2565 โดยคาดการณ์ว่าในวันที่ 29 กันยายน นี้ สถานการณ์อุทกภัยจะคลี่คลายทั้งหมด สำหรับการให้ความช่วยเหลือทางจังหวัดสุรินทร์ได้สั่งการให้ได้หน่วยงานที่เกี่ยวข้อง และองค์กรปกครองส่วนท้องถิ่นในพื้นที่ เร่งสำรวจความเสียหายในพื้นที่ และติดตามสถานการณ์อย่างใกล้ชิด เพื่อช่วยเหลือและฟื้นฟูให้พี่น้องประชาชนกลับมาใช้ชีวิตได้ตามปกติโดยเร็ว สำหรับพื้นที่ที่มีปัญหาอุทกภัยสามารถแจ้งขอความช่วยเหลือผ่านสายด่วนนิรภัย กรมป้องกันและบรรเทาสาธารณภัย 1784 โทรฟรีตลอด 24 ชั่วโมง
วันพฤหัสบดีที่ 27 ตุลาคม 2565
เอาจริง ! รัฐจัด “สายด่วนบำบัดยาเสพติด” โทร.1165 หรือ คุยไลน์ @1165huangyai บริการ ถาม-ตอบ ทุกเรื่องยาเสพติด
.....
รัฐบาลจัดบริการ สายด่วนบำบัดยาเสพติด โทร.1165 และ ไลน์ห่วงใย ที่ไอดี @1165huangyai สำหรับประชาชนที่ต้องการประเมินตนเองเกี่ยวกับการติดยาเสพติด ผู้ใช้ยาเสพติดที่ต้องการลด ละ เลิก และบุคคลใกล้ชิดผู้ใช้ยาเสพติดที่ต้องการให้ความช่วยเหลือ เพื่อให้ทราบวิธีสังเกตอาการผู้ติดยาเสพติดรูปแบบต่าง ๆ และการให้ความช่วยเหลือที่ถูกต้อง
.
นอกจากนี้ ยังปรึกษาได้ที่ สายด่วนเลิกยาเสพติด ศูนย์ดำรงธรรม โทร.1567 และสถานพยาบาลของรัฐทุกแห่งทั่วประเทศ ส่วนผู้ต้องการบำบัดยาเสพติด ติดต่อเข้ารับบริการได้ที่ สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี จ.ปทุมธานี และ รพ.ธัญญารักษ์ ทั้ง 6 จังหวัด ได้แก่ จ.เชียงใหม่ จ.แม่ฮ่องสอน จ.ขอนแก่น จ.อุดรธานี จ.สงขลา และ จ.ปัตตานี
.
อ่านเพิ่มเติม คลิก >>https://www.thaigov.go.th/news/contents/details/60867
.
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 5 กันยายน 2565
รัฐบาลย้ำประชาชนจำเป็นต้องรับวัคซีนเข็มกระตุ้น แม้สถานการณ์โควิด19 โดยรวมดีขึ้น โดยเฉพาะกลุ่ม 608 เพื่อลดโอกาสป่วยหนัก เสียชีวิต สาธารณสุขเผยกลุ่มเสี่ยงที่เสียชีวิตร้อยละ 56.12
รัฐบาลย้ำประชาชนจำเป็นต้องรับวัคซีนเข็มกระตุ้น แม้สถานการณ์โควิด19 โดยรวมดีขึ้น โดยเฉพาะกลุ่ม 608 เพื่อลดโอกาสป่วยหนัก เสียชีวิต สาธารณสุขเผยกลุ่มเสี่ยงที่เสียชีวิตร้อยละ 56.12 เป็นผู้ยังไม่รับวัคซีน และอีกร้อยละ 35.5 ยังไม่รับวัคซีนเข็มกระตุ้น
วันที่ 5 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า แม้สถานการณ์ผู้ติดเชื้อและเสียชีวิตจากโควิด-19 ในประเทศไทยจะทรงตัวและปรับตัวลดลง ขณะที่รัฐบาลทยอยประกาศผ่อนคลายมาตรการให้ประชาชนกลับมาใช้ชีวิตเกือบเป็นปกติ เพื่อสนับสนุนกิจกรรมทางเศรษฐกิจ แต่ยังมีความจำเป็นอย่างยิ่งที่ประชาชนต้องเข้ารับวัคซีนป้องกันโควิด19 โดยเฉพาะในกลุ่ม 608 ที่ความเสี่ยงสูง ที่นอกจากรับวัคซีนครบตามเกณฑ์แล้วจะต้องเข้ารับวัคซีนเข็มกระตุ้นเข็มที่ 3 และ 4
ทั้งนี้ แพทย์ผู้เชี่ยวชาญได้ระบุถึงความจำเป็นที่ประชาชนต้องเข้ารับวัคซีนเข็มกระตุ้นเนื่องจากไวรัสโควิด19 ยังคงมีการกลายพันธุ์อย่างต่อเนื่อง เช่นกรณีขอสายพันธุ์โอมิครอนที่ขณะนี้มีการจับตาสายพันธุ์ BA.2.75 ซึ่งมีการพบครั้งแรกในอินเดียและขณะนี้ได้กระจายไปในหลายประเทศและได้มีการคาดการณ์ว่าอาจมาแทนที่สายพันธุ์ BA.5 เนื่องจากการดื้อต่อภูมิต้านทานและแพร่ระบาดที่รวดเร็ว ทั้งในผู้ที่เคยติดเชื้อโควิดมาก่อนและผู้ไม่เคยติดเชื้อ
น.ส.ไตรศุลี กล่าวว่า รัฐบาลจึงขอให้ประชาชนเข้ารับวัคซีนเข็มกระตุ้น เพื่อลดโอกาสการติดเชื้อที่ยังมีรายการการกลายพันธุ์ต่อเนื่อง หรือหากติดเชื้อไวรัสก็ลดความรุนแรงของโรค ลดอัตราการนอนโรงพยาบาล และอัตราการเสียชีวิตได้ เห็นได้จากข้อมูลที่กระทรวงสาธารณสุขรายงานต่อที่ประชุมศูนย์บริหารสถานการณ์โควิด19 (ศบค.) ล่าสุด ได้พบว่า จากจำนวนผู้ป่วยโควิด19 กลุ่ม 608 ซึ่งเสียชีวิตด้วยอาการปอดอักเสบรุนแรง ตั้งแต่เดือนม.ค.-ก.ค. 2565 ทั้งหมด 9,373 รายนั้น เป็นผู้ไม่ได้รับวัคซีนถึง 5,260 ราย หรือคิดเป็นร้อยละ 56.12 เป็นผู้ยังไม่ได้รับวัคซีนเข็มกระตุ้น 3,327 คน หรือร้อยละ 35.5 ส่วนผู้ได้รับวัคซีนเข็มกระตุ้น มีจำนวน 786 ราย หรือร้อยละ 8.38
รัฐบาลโดยกระทรวงสาธารณสุข ได้เตรียมวัคซีนป้องกันโควิด19 เพื่อบริการประชาชนอย่างเพียงพอ โดยมีแผนบริหารการให้วัคซีนเข็มกระตุ้นในเดือน ก.ย. 2565 สำหรับผู้ได้รับวัคซีนเชื้อตายมาใน 2 เข็มแรก เข็มที่ 3และ4 จะเป็นวัคซีนแอสตราเซเนกาต่อเนื่องกัน หรือ ไฟเซอร์ต่อเนื่องกัน, ผู้ที่รับวัคซีนซิโนแวคเข็มแรกและเข็มที่2 เป็นวัคซีนแอสตราเซเนก้า เข็มที่3 และ4 จะเป็นวัคซีนแอสตราเซเนกาต่อเนื่องกัน, ผู้ได้รับวัคซีนแอสตราเซเนกาใน 2 เข็มแรก เข็มที่3และ4 จะเป็นวัคซีนไฟเซอร์ต่อเนื่องกัน, ส่วนผู้มีอายุ 12-17 ปี จะได้รับเข็มกระตุ้นเป็นวัคซีนไฟเซอร์
วันพุธที่ 28 กันยายน 2565
​รัฐบาลไทยขอให้ผู้นำจากทั่วโลกใช้โอกาสทองในช่วงเดือนพฤศจิกายน 2565 ที่จะเดินทางมาร่วมการประชุมในภูมิภาคเอเชียตะวันออกเฉียงใต้ คลี่คลายปัญหาสถานการณ์ระหว่างประเทศ
​รัฐบาลไทยขอให้ผู้นำจากทั่วโลกใช้โอกาสทองในช่วงเดือนพฤศจิกายน 2565 ที่จะเดินทางมาร่วมการประชุมในภูมิภาคเอเชียตะวันออกเฉียงใต้ คลี่คลายปัญหาสถานการณ์ระหว่างประเทศ
วันนี้ (28 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลไทยเรียกร้องให้มหาอำนาจของโลกใช้การประชุมระดับภูมิภาคและระดับโลกที่จะเกิดขึ้นในเอเชียตะวันออกเฉียงใต้ในเดือนพฤศจิกายนนี้ เป็นเวทีเพื่อโอกาสหารือแนวทางแก้ไขสำหรับสถานการณ์ระหว่างประเทศ
โฆษกประจำสำนักนายกรัฐมนตรี เปิดเผยว่า นายดอน ปรมัตถ์วินัย รองนายกรัฐมนตรี และรัฐมนตรีว่าการกระทรวงการต่างประเทศ กล่าวถ้อยแถลงในช่วงการอภิปรายทั่วไปต่อที่ประชุมสมัชชาสหประชาชาติ สมัยสามัญ ครั้งที่ 77 (United Nations General Assembly — UNGA) ณ สำนักงานใหญ่สหประชาชาติ นครนิวยอร์กว่า การประชุมสุดยอดอาเซียนและการประชุมที่เกี่ยวข้อง (ASEAN Summit) ในวันที่ 11-13 พฤศจิกายน 2565 ณ กรุงพนมเปญ การประชุมผู้นำจี 20 (G20) ในวันที่ 15-16 พฤศจิกายน 2565 ที่เมืองบาหลี และการประชุมผู้นำเขตเศรษฐกิจเอเปค (APEC) ในวันที่ 18-19 พฤศจิกายน 2565 ที่กรุงเทพมหานคร ถือเป็นโอกาสสำคัญสำหรับผู้นำระดับโลกในการเจรจา และค้นหาแนวทางออกสำหรับสถานการณ์ยูเครน ซึ่งส่งผลกระทบต่อเศรษฐกิจ พลังงาน และความมั่นคงด้านอาหารของโลก ซึ่งสหประชาชาติสามารถเข้ามามีส่วนร่วมด้วย
“สถานการณ์ยูเครนส่งผลให้เกิดปัญหา และความท้าทาย ในปัจจุบัน เกิดผลกระทบต่อหลาย ๆ ประเทศ สินค้าอุปโภค บริโภคมีราคาสูงขึ้น รัฐบาลไทยเห็นว่าการจะรับมือกับความท้าทายในปัจจุบัน ทุกฝ่ายควรร่วมหารือ และเปิดช่องทางการสื่อสาร ซึ่งการกระชับความร่วมมือและการหารือในระดับพหุภาคีระหว่างหุ้นส่วน ถือว่ามีความสำคัญอย่างยิ่งที่จะรับมือกับความท้าทายและวิกฤตต่าง ๆ ทั้งนี้ ในเดือนพฤศจิกายน 2565 ระหว่างวันที่ 11-19 พ.ย. ผู้นำจากทั่วโลกจะมีการประชุมร่วมกันติดต่อกันตลอดทั้งสัปดาห์ใน 3 แห่งที่จะจัดขึ้นในภูมิภาคเอเซียตะวันออกเฉียงใต้นี้ เริ่มต้นที่ประเทศกัมพูชาในการประชุมอาเซียน ต่อด้วยการประชุมจี20 ที่ประเทศอินโดนีเซีย และสุดท้ายที่ประเทศไทยในการประชุมเอเปค ดังนั้น ทุกฝ่ายอาจพิจารณาใช้โอกาสนี้ในการหารือคลี่คลายสถานการณ์ระหว่างประเทศที่ยังเป็นปัญหาอยู่ในปัจจุบัน” นายอนุชาฯ กล่าว
วันพุธที่ 31 สิงหาคม 2565
รัฐมนตรีกลาโหม พลเอก ประยุทธ์ฯ กำชับทุกเหล่าทัพ จัดกำลังพลและเครื่องมือช่าง
หนุนเสริมพื้นที่เสี่ยงอุทกภัย
วันนี้ (31 สิงหาคม 2565) พลเอก คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา รัฐมนตรีว่าการกระทรวงกลาโหม กำชับสั่งการทุกเหล่าทัพ ที่มีหน่วยทหารในพื้นที่ ติดตามสภาพอากาศและสถานการณ์น้ำ อีกทั้งให้ประสานกับฝ่ายปกครองและกรุงเทพมหานคร (กทม.) สนับสนุนการแจ้งเตือน เฝ้าระวัง และให้ความช่วยเหลือประชาชนในพื้นที่ประสบอุทกภัย โดยเฉพาะพื้นที่เสี่ยงน้ำท่วมขัง พื้นที่ริมแม่น้ำสายหลัก และพื้นที่ฝนสะสมต่อเนื่องที่เสี่ยงต่อดินโคลนถล่มและน้ำท่วมฉับพลัน
โดยรัฐมนตรีว่าการกระทรวงกลาโหม กล่าวเน้นย้ำ ให้จัดกำลังพลและเครื่องมือช่างเข้าช่วยเหลือประชาชนเร่งด่วน เพื่อดูแลความปลอดภัยและแก้ปัญหาความเดือดร้อนของประชาชนขั้นต้น โดยเฉพาะการเข้าไปช่วยเสริมแนวคันกั้นน้ำในพื้นที่ต่ำและพื้นที่เขตเมือง การเปิดทางน้ำและการระบายน้ำออกจากพื้นที่ต่ำน้ำท่วมขัง และให้จัดยานพาหนะอำนวยความสะดวกการเดินทางของประชาชนในพื้นที่น้ำท่วมขัง ต่อเนื่องไปถึงการสนับสนุนฟื้นฟูหลังน้ำท่วม จนกว่าสถานการณ์จะปกติ
วันพฤหัสบดีที่ 1 กันยายน 2565
​รองนายกฯ พลเอก ประวิตรฯ ห่วงใยปัญหาเด็กนักเรียนที่ติดในรถ สั่งการทุกหน่วยงานถอดบทเรียน กำหนดมาตรการดูแลและป้องกัน
​รองนายกฯ พลเอก ประวิตรฯ ห่วงใยปัญหาเด็กนักเรียนที่ติดในรถ สั่งการทุกหน่วยงานถอดบทเรียน กำหนดมาตรการดูแลและป้องกัน
วันนี้ (วันที่ 1 กันยายน 2565) พลเอก คงชีพ ตันตระวาณิชย์ เปิดเผยว่า พลเอก ประวิตร วงษ์สุวรรณ รองนายกรัฐมนตรี มีความเป็นห่วงปัญหาเด็กนักเรียนที่ถูกทิ้งและติดในรถเสียชีวิตต่อเนื่องที่ผ่านมา
โดย พลเอก ประวิตรฯ รองนายกรัฐมนตรีมีความห่วงกังวลต่อเหตุการณ์ที่เกิดขึ้น และได้โทรศัพท์ถึงรัฐมนตรีว่าการกระทรวงศึกษาธิการเพื่อให้ความสำคัญเร่งเข้าไปแก้ปัญหา โดยขอให้ดึงทุกภาคส่วนที่เกี่ยวข้อง มาหารือร่วมกัน นำบทเรียนจากเหตุการณ์ต่าง ๆที่เกิดขึ้นมาร่วมกำหนดมาตรการต่าง ๆ รองรับ มิให้เกิดปัญหาเช่นนี้ขึ้นอีก
สำหรับเด็กนักเรียนที่เสียชีวิต ขอให้กระทรวงศึกษาธิการประสานสำนักงานตำรวจแห่งชาติ สอบสวนสาเหตุที่เกิดขึ้นตามข้อเท็จจริง และช่วยเหลือดูแลครอบครัวเด็กนักเรียนที่เสียชีวิต เพื่อกำหนดมาตรการและร่วมกันสร้างสภาพแวดล้อมที่ปลอดภัยให้กับเด็ก ตลอดจนเด็กเล็กที่ไม่สามารถช่วยเหลือตัวเองได้ต่อไป
วันพฤหัสบดีที่ 20 ตุลาคม 2565
นายสมชาย สุมนัสขจรกุล รองอธิบดีกรมเจ้าท่า กล่าวเปิดการประชุมเชิงปฏิบัติการระดับชาติว่าด้วยความยั่งยืนและความเชื่อมโยงทางทะเลเพื่อการฟื้นตัวและประสิทธิภาพของห่วงโซ่อุปทาน
...
วันที่ 20 ตุลาคม 2565 นายสมชาย สุมนัสขจรกุล รองอธิบดีกรมเจ้าท่า (ด้านวิชาการ) กระทรวงคมนาคม เป็นเกียรติกล่าวต้อนรับและกล่าวเปิดการประชุมเชิงปฏิบัติการระดับชาติว่าด้วยความยั่งยืนและความเชื่อมโยงทางทะเลเพื่อการฟื้นตัวและประสิทธิภาพของห่วงโซ่อุปทาน (National Workshop on Sustainable Maritime and Port Connectivity for Resilient and Efficient Supply Chains) ซึ่งจัดร่วมกับสำนักงานณะกรรมการเศรษฐกิจและสังคมแห่งเอเชียและแปซิฟิก (UN ESCAP) และการท่าเรือแห่งประเทศไทย โดยการประชุมฯ มีผู้แทนหน่วยงานที่เกี่ยวข้องกับกิจการทางทะเลทั้งจากภายในประเทศและองค์การระหว่างประเทศเข้าร่วมประชุมกว่า 70 คน เช่น หน่วยงานสังกัดองค์การสหประชาชาติ หน่วยงานภาครัฐ สถาบันการศึกษา และองค์กรสมาคม
การประชุมในครั้งนี้มีวัตถุประสงค์เพื่อแลกเปลี่ยนแนวคิด มุมมอง คำแนะนำเพื่อสนับสนุนการจัดทำนโยบายด้านความเชื่อมโยงทางทะเล การพัฒนาท่าเรือและกิจการทางทะเล โดยมีวิทยากรที่มีความเชี่ยวชาญทั้งภายในและต่างประเทศนำเสนอความท้าทายและโอกาสในด้านการขนส่งทางทะเล การวิเคราะห์ความเชื่อมโยง นโยบายและความร่วมมือในด้านต่าง ๆ
ภายหลังจากพิธีเปิด รองอธิบดีกรมเจ้าท่า ได้หารือระดับทวิภาคีกับนายเหว่นมิน เหริน ผู้อำนวยการกองการขนส่ง UN ESCAP เพื่อหารือแผนความร่วมมือและประเด็นที่ประเทศไทยกำลังผลักดันเพื่อเสริมสร้างบทบาทในเวทีระหว่างประเทศ เช่น การลดก๊าซเรือนกระจกในภาคการขนส่งทางน้ำ การส่งเสริมบทบาทสตรี การพัฒนากรอบการกำกับดูแลเรือโดยสารภายในประเทศ และ UN ESCAP ได้นำเสนอพัฒนาการกิจกรรมและแผนงานในปีงบประมาณต่อไป
โอกาสนี้ UN ESCAP ได้กล่าวขอบคุณประเทศไทยในโอกาสที่ร่วมจัดกิจกรรมและผลักดันโครงการด้านการขนส่งทางทะเลเป็นผลสำเร็จใจระยะที่ผ่านมา รวมถึงการประชุมในครั้งนี้ และ UN ESCAP จะได้ร่วมมือกับประเทศไทยและประเทศสมาชิกพัฒนาความร่วมมือเพื่อการพัฒนาการขนส่งทางทะเลต่อไป
วันพฤหัสบดีที่ 15 กันยายน 2565
คาดวัคซีนโควิดฝีมือคนไทยทดลองแล้วเสร็จ 2566 และขึ้นทะเบียนนำออกใช้ภายในปี 2567  ด้านวัคซีนเชื้อตายความร่วมมือ อภ.-สถาบัน PATH สหรัฐฯ ขึ้นทะเบียนภายในปีหน้า
คาดวัคซีนโควิดฝีมือคนไทยทดลองแล้วเสร็จ 2566 และขึ้นทะเบียนนำออกใช้ภายในปี 2567  ด้านวัคซีนเชื้อตายความร่วมมือ อภ.-สถาบัน PATH สหรัฐฯ ขึ้นทะเบียนภายในปีหน้า
วันที่ 15 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่ากระทรวงสาธารณสุขได้รายงานผลการดำเนินงานโครงการพัฒนาวัคซีนต้นแบบตั้งแต่ต้นน้ำและเตรียมความพร้อมรับการถ่ายทอดเทคโนโลยีการผลิตวัคซีนโรคติดเชื้อไวรัสโคโรนา 2019 (โควิด-19) ซึ่งเป็นโครงการที่สถาบันวัคซีนแห่งชาติได้รับการจัดสรรงบกลางปี 2563 เพื่อดำเนินการใน 3 กิจกรรมวงเงินรวม 995.03 ล้านบาท
สำหรับความคืบหน้าทั้ง 3 กิจกรรมประกอบด้วย 1) งานด้านการเพิ่มศักยภาพอุตสาหกรรมการผลิตวัคซีนชนิด Viral vector เพื่อทดสอบกระบวนการผลิตวัคซีนกลุ่ม Adenovirus ตั้งแต่ระดับห้องปฏิบัติการระดับโรงงานต้นแบบจนถึงระดับอุตสาหกรรมและรองรับการถ่ายทอดเทคโนโลยีจากผู้ผลิตวัคซีนที่ได้มาตรฐาน งบประมาณดำเนินการ 596.24 ล้านบาท ได้ดำเนินการเสร็จเรียบร้อยแล้ว
2) การพัฒนาวัคซีนต้นแบบตั้งแต่ต้นน้ำในประเทศไทยชนิด mRNA มีงบประมาณดำเนินการ 365 ล้านบาท มีการพัฒนาวัคซีน 2 รุ่น ประกอบด้วย วัคซีนรุ่นที่1 (1st Gen ChulaCoV -19, Wild-type) จะใช้เวลาเกินกว่าแผนเดิมที่มีกำหนดเสร็จสิ้นเดือนก.ย. 65 ประมาณ 4-6 เดือน เนื่องจากมีการปรับกระบวนการผลิต ทำให้ต้องทดสอบเรื่องความปลอดภัยและความเป็นพิษในสัตว์ทดลองและในอาสาสมัครเพิ่มเติมเพื่อเทียบเคียงวัคซีนที่ผลิตในต่างประเทศ วัคซีนรุ่นที่ 2 (2nd Gen ChulaCoV-19;New variants) ที่ตอบสนองต่อไวรัสกลายพันธุ์สายพันธุ์โอมิครอนโดยศึกษาในสัตว์ทดลอง จะดำเนินการจนถึง พ.ค. 2566
3) การเพิ่มศักยภาพโครงสร้างพื้นฐานด้านสัตว์ทดลอง งบประมาณที่ได้รับ 33.79 ล้านบาท เพื่อพัฒนาห้องปฏิบัติการทดสอบวัคซีนและยาในสัตว์ไพรเมท คาดว่าจะนำมาติดตั้งได้ในเดือนก.ย. 2565 นี้ และสามารถรับการรับรองมาตรฐานความปลอดภัยทางชีวภาพระดับที่ 3 ได้ในเดือนต.ค.65 และสามารถทดลองใช้งานได้ระหว่างเดือนพ.ย.65 – ม.ค.66
น.ส.ไตรศุลี กล่าวว่า การพัฒนาวัคซีนโควิด19 ชนิด mRNA ซึ่งดำเนินการโดยศูนย์เชี่ยวชาญเฉพาะทางการวิจัยและพัฒนาวัคซีน จุฬาลงกรณ์มหาวิทยาลัย ในปี 2566 จะเป็นการวิจัยคลินิกระยะที่3 หลังจากนั้นจะเป็นขั้นตอนนรับการอนุมัติขึ้นทะเบียนจากสำนักงานคณะกรรมการอาหารและยา(อย.) และนำออกใช้ ซึ่งกระทรวงการอุดมศึกษาฯ(อว.) ได้รายงานว่าจะมีการอนุมัติภายในปี 2567
สำหรับวัคซีน Baiya SARS-CoV2-Vax (ผลิตจากโปรตีนใบยาสูบ) ซึ่งเป็นวัคซีนที่พัฒนาโดยคนไทยทั้งหมดคือระหว่างบริษัท ใบยา ไฟโตฟาร์ม จำกัด ร่วมกับจุฬาลงกรณ์มหาวิทยาลัย กระทรวง อว. ได้รายงานว่าขณะนี้อยู่ระหว่างการปรับสูตรเพื่อทดสอบทางคลินิกในระยะที่2 จะศึกษาวิจัยในระยะที่ 3 ในต้นปี 2566 ก่อนจะขึ้นทะเบียนภายในปี 2567 เช่นเดียวกัน
น.ส.ไตรศุลี กล่าวว่า ด้านโครงการที่ร่วมมือกับองค์กรต่างประเทศ คือการพัฒนาวัคซีนโควิด19 ชนิดเชื้อตาย NDV-HXP-S ซึ่งองค์การเภสัชกรรม (อภ.) ร่วมกับสถาบัน PATH สหรัฐฯ ดำเนินการวิจัยทางคลินิกระยะที่2 ในเดือนส.ค.ที่ผ่านมา และจะเริ่มระยะที่3 ในปลายปี 2565 นี้ และขึ้นทะเบียนภายในปี 2566
นอกจากนี้กระทรวง อว. รายงานให้ทราบถึงความคืบหน้าของวัคซีนชนิดหยอดจมูก (Ad-5 Wuhan) สำนักงานพัฒนาวิทยาศาสตร์และเทคโนโลยีแห่งชาติ (สวทช.) ว่าได้มีการทดสอบพบว่าสามารถกระตุ้นภูมิได้ดี ปลอดภัยในสัตว์ทดลอง ขณะนี้อยู่ระหว่างการผลิตวัคซีนในโรงงานต้นแบบ จะมีการพัฒนาต่อเนื่องสำหรับรองรับโรคติดเชื้ออุบัติใหม่ในอนาคต